**Príloha č.1 k Školskému poriadku**

**Vnútorný predpis k prevencii a riešeniu šikanovania**

**detí a žiakov v škole**

Podkladom pre tento dokument je *Smernica č. 36/2018 k prevencii a riešeniu šikanovania detí a žiakov v školách a školských zariadeniach*.

**Charakteristika šikanovania**

**Pre účel tohto dokumentu sa šikanovaním rozumie**:

a) správanie žiaka, ktorého úmyslom je ublíženie, ohrozenie alebo zastrašovanie iného žiaka alebo

b) úmyselný spravidla **opakovaný** útok voči žiakovi alebo skupine žiakov, ktorí sa z rôznych dôvodov nevedia alebo nemôžu účinne brániť.

**Podstatou šikanovania je najmä:**

a) **úmysel** ublížiť druhému fyzicky alebo psychicky,

b) **agresia** jedného žiaka alebo skupiny žiakov,

c) **prevaha agresora** alebo skupiny agresorov nad obeťou (počtom osôb, fyzicky, psychicky, sociálne a pod.). Dôležitý je nepomer síl medzi agresorom a obeťou.

**Šikanovanie sa môže prejaviť:**

a) v priamej forme, najmä fyzickými útokmi, urážaním, nadávkami, posmechom, zosmiešnením, príkazmi agresora vykonať určitú vec proti vôli obete, odcudzením veci, vyhrážaním, zastrašovaním, vydieraním, zneužitím osobných údajov, fotografií, šírením nepravdivých informácií alebo kyberšikanovaním alebo,

b) v nepriamej forme, najmä prehliadaním, ignorovaním, zámerným vyčleňovaním z kolektívu alebo nedobrovoľným vystavovaním agresívnym situáciám.

Kyberšikanovanie je priama forma šikanovania, pri ktorej ide o zneužitie informačno-komunikačných technológií (najmä telefónu, tabletu, internetu a sociálnych sietí) na úmyselné ohrozenie, ublíženie alebo zastrašovanie, pričom sa často vyskytuje v spojení s inými formami šikanovania.

Šikanovanie môže napĺňať skutkovú podstatu trestného činu alebo priestupku.

**Celoškolská stratégia k prevencii šikanovania**

1. Vytvorenie tímu zamestnancov školy, ktorý navrhuje a zabezpečuje odborný postup pri riešení šikanovania. Tím pozostáva z odborného zamestnanca (školskej psychologičky), výchovnej poradkyne a zástupcov riaditeľa za 1. a 2. stupeň (podľa výskytu šikanovania). K tímu sa následne pripájajú zodpovední pedagogickí zamestnanci obete a agresora/agresorov.
2. Na webovej stránke školy budú zverejňované preventívne aktivity na aktuálny mesiac v rámci sekcie Čo nás čaká tento mesiac. Bude zverejnený plán práce Koordinátora drogovej prevencie a sociálno-patologických javov a plán práce školskej psychologičky.
3. Riaditeľ školy, koordinátor prevencie a triedny učiteľ overujú navrhované preventívne činnosti školy s cieľom predísť nežiaducemu vplyvu neodborných činností, ako aj škodlivému vplyvu kultov, siekt či extrémistických organizácií na žiakov.
4. Vytváranie systémových aktivít a opatrení školy v oblasti prevencie šikanovania a to najmä

* logickou a systémovou následnosťou preventívnych činností,
* jednotným prístupom pedagogických zamestnancov k správaniu sa žiakov v školskom prostredí,
* pravidelným informovaním o žiakoch a triednych kolektívov na pedagogických poradách,
* oboznámením všetkých žiakov školy a ich zákonných zástupcov a zamestnancov školy s podstatou, formami a nebezpečnými dôsledkami šikanovania,
* vytváraním podmienok pre pozitívne prostredie školy, podporovaním prosociálneho správania a vzťahov detí,
* určením pravidiel k v školskom poriadku k správaniu sa vrátane sankcií za ich porušenie a používania informačno-komunikačných technológii (mobilných telefónov, tabletov, počítačov a iných komunikačných technológií) v priestoroch školy,
* v súlade s pracovným poriadkom školy zabezpečením zvýšených dozorov pedagogických zamestnancov cez prestávky, pred začiatkom vyučovania, po jeho skončení a v čase mimo vyučovania, najmä v priestoroch, kde k šikanovaniu už došlo alebo by k nemu mohlo dochádzať,
* zabezpečením vzdelávania pedagogických zamestnancov v oblasti prevencie šikanovania, vrátane kyberšikanovania, prostredníctvom zvyšovania digitálnej gramotnosti učiteľov,
* zapájaním do prevencie žiacku školskú radu, radu školy a zriaďovateľa,
* spoluprácou s odbornými zamestnancami príslušného centra pedagogicko-psychologického poradenstva a prevencie (ďalej len „centrum“) a ďalšími odbornými pracoviskami poradenských služieb a preventívnych služieb v regióne.

**Metódy a opatrenia na riešenie šikanovania**

Pedagogický a odborný zamestnanec je povinný šikanovanie, alebo podozrenie zo šikanovania medzi žiakmi bezodkladne riešiť a každej jeho obeti bezodkladne poskytnúť pomoc.

Riaditeľ spolu so zriadeným tímom zamestnancov školy zabezpečuje odborný postup pri riešení šikanovania, ktorý je nasledovný:

* zabezpečí bezodkladnú pomoc obetiam a ochranu obetí,
* zabezpečí dozor v triede, kde sa preveruje šikanovanie,
* vykonáva opatrenia na zabránenie možnej krivej výpovede agresora jeho izoláciou počas preverovania šikanovania,
* preveruje šikanovanie bezodkladne v čase, keď agresor nie je ešte dohodnutý na spoločnej výpovedi s obeťou, svedkami alebo inými osobami, ktoré na šikanovanie upozornili,
* zabezpečí, aby obeť nebola konfrontovaná s agresorom,
* zabezpečí zistenie vhodných svedkov a uskutočnenie individuálnych rozhovorov alebo konfrontačných rozhovorov so svedkami,
* uchováva dôkazy pri podozrení na kyberšikanovanie v spolupráci s koordinátorom informatizácie alebo externým expertom,
* vedie písomné záznamy o riešení jednotlivých prípadov šikanovania,
* kontaktuje vo vzťahu k obeti, agresorovi a svedkovi šikanovania zákonných zástupcov a spolupracuje s nimi,
* zabezpečí pri rozhovoroch prítomnosť najmenej dvoch pedagogických zamestnancov alebo odborných zamestnancov,
* pri rozhovoroch so zákonnými zástupcami obete, agresora alebo svedka dbajú najmä na zachovanie dôvernosti informácií,
* ak to vyžaduje situácia, zabezpečí použitie anonymnej dotazníkovej metódy,
* odporučia zákonnému zástupcovi obete, agresora alebo svedka, individuálnu odbornú starostlivosť,
* ak je potrebné zabezpečia skupinový intervenčný program v spolupráci s Centrom pedagogicko-psychologického poradenstva a prevencie v Banskej Bystrici (CPPPaP).

Pri závažnej forme a štádiu šikanovania:

* kontaktuje miestne príslušné centrum t.j. CPPPaP v Banskej Bystrici,
* kontaktuje orgán sociálnoprávnej ochrany detí a sociálnej kurately,
* ohlasuje príslušným útvarom Policajného zboru podozrenie na spáchanie priestupku alebo trestného činu.

**Odporúčaný postup pre zákonných zástupcov:**

1. kontaktovať triedneho učiteľa, ktorý je povinný tieto skutočnosti ohlásiť riaditeľovi alebo jednému z členov zriadeného tímu,
2. kontaktovať priamo riaditeľa, výchovnú poradkyňu, školskú psychologičku alebo zástupcov riaditeľa o podozrení na šikanovanie alebo šikanovanie,
3. ak by sa situácia nevyriešila a nedošlo k uspokojivému riešeniu, môžu kontaktovať CPPPaP v Banskej Bystrici,
4. kontakty na príslušných zamestnancov sa nachádzajú na webovej stránke školy a kontakt na CPPPaP je na [www.cpppap.svsbb.sk](http://www.cpppap.svsbb.sk) .

Banská Bystrica, september 2019 Vypracovala: \_\_\_\_\_\_\_\_\_\_\_\_\_\_\_\_\_\_\_\_\_\_\_

Mgr. Zuzana Dianová

školská psychologička

Schválila: \_\_\_\_\_\_\_\_\_\_\_\_\_\_\_\_\_\_\_\_\_\_\_

Mgr. Katarína Príbojová

poverená funkciou riaditeľky školy